**Grozījumi likumā “Par nodokļiem un nodevām”**

Izdarīt likumā "Par nodokļiem un nodevām" (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2009, 200., 205. nr.; 2010, 91., 101., 131., 151., 157., 178., 183., 206.nr.; 2011, 68., 80., 85., 169.nr.; 2012, 24., 50., 56., 109., 157., 186., 199., 203.nr.; 2013, 61., 92., 187., 194., 232.nr.; 2014, 6., 51., 119., 189., 204., 214., 220., 257.nr.; 2015, 29., 68., 118., 190., 208., 230., 245., 248., 251.nr.; 2016, 2., 91., 241., 254.nr.; 2017, 5., 75., 124., 128., 156., 236., 242.nr.; 2018, 36., 197., 225.nr.) šādus grozījumus:

1. 28. pantā:

papildināt piektās daļas 2. punktu pēc vārda “galvojumu” ar vārdiem “vai kredītiestādes garantiju”;

papildināt sesto daļu pēc vārda “galvojumu” ar vārdiem “vai kredītiestādes garantiju”;

papildināt pantu ar astoto daļu šādā redakcijā:

“(8) Ar šā panta piektās daļas 2.punktā minēto kredītiestādes garantiju kredītiestāde uzņemas samaksāt nodokļa parādu un ar to saistīto nokavējuma naudu un soda naudu kā pats parādnieks. Kredītiestādes garantija nodibināma, grozāma un izbeidzama atbilstoši Starptautiskās tirdzniecības palātas izdotajiem noteikumiem par garantijām. Pušu strīdi iespējamā nodokļa parāda saistību pastiprināšanā ar galvojumu, nodrošināšanā ar ķīlu vai kredītiestādes garantiju risināmi Civilprocesa likumā noteiktajā kārtībā Latvijas Republikas tiesā.”

2. Aizstāt 107.pantā skaitli un vārdu “1 miljons” ar skaitli “200 000”.

3. Papildināt 108.pantu pēc vārda “veicēja” ar vārdiem “vai būvniecības ierosinātāja”.

4. Papildināt 110.pantu pēc vārdiem “personu darba laika” ar vārdiem “kas ietver arī atrašanās laiku būvlaukumā”.

5. 112.pantā:

papildināt otro daļu ar 4.punktu šādā redakcijā:

“4) Centrālā statistikas pārvalde - darba samaksas statistikas analīzei un novērtējumam.”;

izslēgt trešajā daļā vārdus “kā arī oficiālās statistikas nodrošināšanai”;

izslēgt ceturtajā daļā vārdus “vienotās elektroniskās darba laika uzskaites datubāzes tehniskās prasības”;

izslēgt piekto un sesto daļu.

6. 113.pantā:

izteikt pirmās daļas 1.punkta h) apakšpunktu šādā redakcijā:

“h) summārais laiks – šā punkta g) apakšpunktā noteiktie dati, kas atspoguļoti kā diennakts summārais laiks kalendāra mēneša ietvaros par katru būvlaukumā nodarbināto personu. Summārais laiks ietver arī darba tiesiskās attiecības reglamentējošajos normatīvajos aktos noteiktos pārtraukumus darbā;”;

papildināt pirmās daļas 3.punkta ievaddaļā pēc vārda “līgumu” ar vārdiem “un tā grozījumiem”;

papildināt otro daļu ar otro teikumu šādā redakcijā:

“Elektroniskās darba laika uzskaites sistēmā, tajā skaitā tās programmatūrā, nedrīkst iestrādāt tādus risinājumus, kas veic automātiskas vai iepriekš ieprogrammētas darbības attiecībā uz elektroniskās darba laika uzskaites sistēmā reģistrēto datu labošanu, mainīšanu vai dzēšanu, būvlaukumā nodarbināto personu darba laika reģistrāciju, tajā skaitā automātiski reģistrē laiku, kad persona ieradusies būvlaukumā un atstājusi to, vai atskaita no elektroniskās darba laika uzskaites sistēmā reģistrētajiem datiem darba tiesiskās attiecības reglamentējošajos normatīvajos aktos paredzētos pārtraukumus darbā.”;

papildināt pantu ar trešo daļu šādā redakcijā:

“(3) Šā panta pirmās daļas 1.punkta g) un h) apakšpunktā, 2.punkta c) un d) apakšpunktā un 3.punkta c) un d) apakšpunktā noteiktie dati, kas reģistrēti un uzkrāti elektroniskās darba laika uzskaites sistēmā, nav labojami vai maināmi. Konstatējot elektroniskās darba laika uzskaites sistēmā nekorekti (kļūdaini vai nepareizi) reģistrētus datus, izņemot šīs daļas pirmajā teikumā minētos, datus koriģē, labojot vai mainot attiecīgos elektroniskās darba laika uzskaites sistēmas datus un nodrošinot elektroniskās darba laika uzskaites sistēmā notikumu auditācijas pierakstus, kas satur informāciju par attiecīgajām korekcijām, tajā skaitā, identificējošu informāciju par korekcijas veicēju, korekcijas veikšanas datumu un laiku, veikto korekciju (dati dzēsti, laboti, mainīti vai papildināti) un koriģētajiem datiem (vērtība pirms un pēc labošanas vai mainīšanas).”.

7. 114.pantā:

izteikt pirmo daļu šādā redakcijā:

“(1) Galvenais būvdarbu veicējs nodrošina elektroniskās darba laika uzskaites sistēmā reģistrēto un uzkrāto datu:

1) glabāšanu Latvijas teritorijā izvietotajos energoneatkarīgajos datu nesējos, tajā skaitā datu centru serveros, trīs gadus no datu reģistrēšanas brīža elektroniskās darba laika uzskaites sistēmā;

2) dzēšanu pēc šīs daļas 1.punktā noteiktā termiņa beigām;

3) izsniegšanu kontrolējošām institūcijām:

a) datu, kas nododami iekļaušanai vienotajā elektroniskās darba laika uzskaites datubāzē – līdz brīdim, kad minētie dati ir nodoti iekļaušanai vienotajā elektroniskās darba laika uzskaites datubāzē;

b) datu, kas nav nododami iekļaušanai vienotajā elektroniskās darba laika uzskaites datubāzē – visā šīs daļas 1.punktā noteiktajā glabāšanas termiņā.”

izteikt trešo daļu šādā redakcijā:

“(3) Elektroniskās darba laika uzskaites sistēmā reģistrētos un uzkrātos datus (izņemot šā likuma 113.panta pirmās daļas 1.punkta g) apakšpunktā un 2.punktā minētos datus, kā arī izņemot elektroniskās darba laika uzskaites sistēmas notikumu auditācijas pierakstus) par iepriekšējo mēnesi galvenais būvdarbu veicējs reizi mēnesī līdz 15. datumam nodod vienotajā elektroniskās darba laika uzskaites datubāzē strukturētā veidā.”

8. 115. pantā:

aizstāt pirmajā daļā vārdus “kontrolei un Būvniecības” ar vārdiem “kontrolei, Būvniecības”;

papildināt pirmo daļu pēc vārda “noteiktajam” ar vārdiem “un Centrālā statistikas pārvalde darba samaksas statistikas analīzei un novērtējumam”;

aizstāt otrajā daļā vārdu un skaitli “par 10” ar vārdiem un skaitli “ne vairāk kā par 20”.

9.  116.pantā:

aizstāt 7.punktā skaitli un vārdu “1 miljons” ar skaitli “200 000”;

papildināt 8.punkta ievaddaļā pēc vārda “līgumu” ar vārdiem “un tā grozījumiem”;

aizstāt 9.punkta ievaddaļā vārdus “vai vairāk, norādot” ar vārdiem “vai vairāk, un informāciju (elektronisku datu formā) par iepriekšējā mēnesī veiktajiem līguma grozījumiem, kas attiecas uz vienotajā elektroniskās darba laika uzskaites datubāzē iekļaujamo vai iekļauto līgumu, norādot”;

papildināt pantu ar 10., 11. un 12.punktu šādā redakcijā:

“10) nodrošināt elektroniskajā darba laika uzskaites sistēmā reģistrēto datu aizsardzību (datu vai informācijas resursu aizsardzību, kuru īsteno ar programmatūras līdzekļiem, identificējot informācijas sistēmas lietotāju, pārbaudot tā pilnvaru atbilstību attiecīgajām darbībām elektroniskās darba laika uzskaites sistēmā un pasargājot informāciju no tīšas vai nejaušas labošanas, mainīšanas vai dzēšanas);

11) nodrošināt šā likuma 113.panta pirmajā daļā noteikto datu reģistrāciju un uzskaiti arī par periodu, kad elektroniskās darba laika uzskaites sistēmas darbībā būvlaukumā bijuši tādi traucējumi, kas liedza datu reģistrāciju vai uzskaiti elektroniskās darba laika uzskaites sistēmā;

12) nodrošināt elektroniskajā darba laika uzskaites sistēmā reģistrēto un uzkrāto datu izgūšanu (skatīšanas režīmā, elektroniskā veidā vai papīra formā) apakšuzņēmējam par tā darba ņēmējiem vai tā piesaistītajām personām, kas galvenā būvdarbu veicēja būvlaukumā veic darbu būvdarbu līguma izpildei.”;

papildināt pantu ar otro daļu šādā redakcijā:

“(2) Šā panta pirmās daļas 11.punktā minētajā sistēmas darbības traucējumu gadījumā datu reģistrāciju un uzskaiti visā traucējumu periodā veic manuāli vai, ja sistēmas darbības traucējumi neietekmēja datu elektronisku reģistrāciju vai uzskaiti, ar individuāli pielāgoto ierīci vai informācijas tehnoloģiju risinājumu. Elektroniskās darba laika uzskaites sistēmas darbības traucējumu periodā reģistrētos un uzskaitītos datus reģistrē sistēmā manuāli vai, ja sistēmas darbības traucējumi neietekmēja datu elektronisku reģistrāciju vai uzskaiti, elektroniski. Galvenais būvdarbu veicējs nodrošina datu reģistrēšanu sistēmā ne vēlāk kā trīs darba dienu laikā pēc traucējumu novēršanas. Reģistrējot šajā daļā noteiktajā kārtībā iegūtos datus sistēmā, papildus nodrošina pazīmi un notikumu auditācijas pierakstus par minēto datu reģistrāciju īpašā kārtībā.”

10. Aizstāt 117.panta 4.punkta ievaddaļā vārdus “vai vairāk, norādot” ar vārdiem “vai vairāk, un informāciju (elektronisku datu formā) par iepriekšējā mēnesī veiktajiem līguma grozījumiem, kas attiecas uz vienotajā elektroniskās darba laika uzskaites datubāzē iekļaujamo vai iekļauto līgumu, norādot”.

11. Pārejas noteikumos:

aizstāt 196.punktā vārdus un skaitļus “ar 2019.gada 1.janvāri” ar vārdiem un skaitļiem “ar 2019. gada 1. jūliju”;

izslēgt 197.punktā vārdus “otro un”;

aizstāt 198.punktā vārdus un skaitļus “līdz 2019.gada 30.septembrim” ar vārdiem un skaitļiem “līdz 2018. gada 31.decembrim”;

papildināt pārejas noteikumus ar 214.punktu šādā redakcijā:

“214. Grozījums šā likuma 107.pantā un 116.panta 7.punktā attiecībā uz skaitļa un vārda “1 miljons” aizstāšanu ar skaitli “200 000” stājās spēkā 2020.gada 1.janvārī.”

Likums stājas spēkā 2019.gada 1.janvārī.

Finanšu ministre D.Reizniece-Ozola